आज जब हरियाणा जैसे भारत के कई राज्य कथित बाबाओं के ‘डेरे’ बन गए हैं, राम-रहीम और आसाराम के श्रद्धालु अदालत से सजायाफ्ता होने के बाद भी अपने बाबाओं पर बलात्कार के आरोपों का खंडन कर उनकी भक्ति में लीन हैं तो स्वामी सानंद को हम किस तरह देखें। राजे-महाराजे वाले नाटक करने वाले कथित बाबा और कथित मां भक्तों को भोग विलास का प्रसाद वितरित करें तो सानंद का सूती भगवा कपड़ा किससे मुकाबला करे। वैसे वैज्ञानिक संस्थान और वैसे वैज्ञानिकों की भीड़ जो रोज बिजली से चलने वाले नए-नए यंत्र बनाते हैं और समाज में उसकी जरूरत भी पैदा करते हैं के बारे में स्वामी सानंद कहते थे कि इतनी बिजली क्यों चाहिए तुम्हें। इतना सामान क्यों चाहिए तुम्हें। वहीं पर्यावरण बचाने वाले ऐसे कथित संत भी हैं जो आराम से शासक का दिया मंत्रिपद ही नहीं कबूलते बल्कि उसके लिए सौदेबाजी भी करते हैं। ऐसे विज्ञान और अध्यात्म के बीच स्वामी सानंद हैं जो सिर्फ गंगा की बात करते हैं। उनका नारा था कि गंगा बचेगी तो सब बचेगा।